Dīķa iela (Rīga)
Šis raksts ir par ielu Rīgā. Par citām jēdziena Dīķa iela nozīmēm skatīt nozīmju atdalīšanas lapu. Dīķa iela ir iela Rīgā, Torņakalna un Atgāzenes apkaimēs, Pārdaugavā. Iela sākas krustojumā ar Robežu ielu pie Bērnu klīniskās universitātes slimnīcas un beidzas krustojumā ar Ābolu ielu pie pilsētas robežas ar Mārupes pagastu. No Dzelzceļa ielas pieslēguma nepāra numuru pusē tā iet gar dzelzceļa līniju Rīga—Jelgava. Ielu šķērso Kārļa Ulmaņa gatves pārvads, kas to sadala divās savstarpēji nesavienotās daļās. Kopējais ielas garums ir aptuveni 1,8 kilometri. Dīķa ielā no sākuma līdz Graudu ielai ir asfalta segums (posms starp Atgāzenes ielu un Graudu ielu ir noasfaltēts 21. gadsimta 20. gados), bet pārējo posmu nav seguma (iebrauktas sliedes). Iela šķērso Mārupītes pieteku Bieriņgrāvi, tā augštecē atradies dīķis, no kā iela guvusi nosaukumu. Dīķa ielā ir pārsvarā savrupmājas. Ievērojamākā sabiedriskā ēka — Rīgas Igauņu pamatskola (Atgāzenes ielā 26A). Dīķa iela ir izveidota 1921. gadā ar savu tagadējo nosaukumu. 20. gadsimta 20. gados namā Dīķa ielā 11 dzīvoja Rainis un Aspazija.